**Országos Óvoda Program – Óvoda-átadóünnepség Miskolcon**

***505 óvodai férőhellyel bővül a Tiszáninneni Református Egyházkerület***

**Október 24-én óvoda-átadóünnepséget tartottak Miskolcon a Református Egységes Gyógypedagógiai Módszertani Intézmény (EGYMI) Miskolci Tagintézményében, a Mesekert Óvodában. A Magyarországi Református Egyház Országos Óvoda Programjának köszönhetően összesen 2888 új óvodai férőhely és 340 új munkahely jön létre országszerte. A fejlesztés Magyarország Kormányának 35 milliárd forintos támogatásából valósul meg. A Tiszáninneni Református Egyházkerület 10 intézményét érinti a fejlesztés.**

Az ünnepélyes eseményen beszédet mondott **Pásztor Dániel**, a Tiszáninneni Református Egyházkerület püspöke, **Fürjes Zoltán**, a Miniszterelnökség egyházi és nemzetiségi kapcsolatokért felelős helyettes államtitkára és **Bruckner László**, a Magyarországi Református Egyház Oktatási Szolgálatának szolgálatvezető főigazgatója. A rendezvény keretében elhelyezték az új óvodai csoportok névtábláit a leendő szobák falára.

A jelenleg épülő óvoda területe a Magyarországi Református Egyház tulajdona. Az új óvodában öt csoportszobát, tornaszobát, foglalkoztatókat és kiszolgáló helyiségeket, valamint irodablokkot, melegítőkonyhát és korai fejlesztőhelyiséget alakítanak ki. A tervezés során figyelembe vették az Óvodai nevelés országos alapprogramját, valamint a sajátos nevelési igényű gyermekre vonatkozó óvodai irányelveket, hiszen a Mesekert óvoda célja az iskolai integrált oktatásra felkészíteni a sajátos nevelési igényű gyermekeket. A Református EGYMI Miskolci Tagintézmény pedagógiai szakszolgálati feladatokat végez, valamint utazó gyógypedagógusi hálózatot is működtet. Szolgáltatásaik köre a fejlesztést követően tovább növekszik, új feladatellátásként csatlakozik hozzá a sajátos nevelési igényű gyermekeket fogadó óvoda, amely még egy további csoporttal bővül az új épület és az udvari játékokkal felszerelt kert átadását követően.

A Református EGYMI Miskolci Tagintézményből irányított módon már 2020 szeptemberében 2, majd 2021 szeptemberében újabb 2 (6-9 fős) csoporttal megkezdte az óvoda a működését Miskolcon az Éder György utcai telephelyen. Az intézmény megyei, vagy országos szakértői vélemény alapján valamennyi sajátos nevelési igényű gyermeket fogad. A sokoldalú fejlesztésük biztosítéka a sokféle habilitációs és rehabilitációs foglalkozás, az egyéni és csoportos foglalkozások mellett a rendelkezésre álló teljes szakember ellátottság. Sajnos az integrációra felkészítés nem minden esetben sikerül, ezért jött létre a speciális óvoda. A Magyarországi Református Egyház által fenntartott intézmény fejlesztése és bővítése a speciális óvodával, a sajátos nevelésű gyermekek fejlesztésében megmutatkozó komoly szükségletekre ad választ.

A Tiszáninneni Református Egyházkerületben összesen 7 település érintett az Országos Óvoda Programban: Miskolc, Arnót, Encs, Sárospatak, Kazincbarcika, Heves, és Szerencs. Ezek közül Arnóton, Encsen, Sárospatakon, Miskolcon a Kishunyad utcában és Selyemréten, valamint Hevesen már működnek az óvodák. Összesen 10 intézmény érintett a beruházásban a Református EGYMI Miskolci Tagintézményével együtt, amely két csoporttal már elindult ideiglenes helyszínen. Az egyházkerületben a fejlesztésnek köszönhetően várhatóan 80 új munkahely és 505 új óvodai férőhely jön létre, melynek köszönhetően 780-ról 1285-ra növekszik a református óvodába járó gyermekek száma.

**Az eseményen készült fotók innen letölthetők és szabadon felhasználhatók:**

<https://drive.google.com/drive/folders/1NWWsgA0yjuk2GPfVCR_-GAhF018mLXjE?usp=sharing>

Részletes információk az Országos Óvoda Program honlapján: <http://www.orszagosovodaprogram.hu/>

**További sajtóinformáció:**
*Trásy Orsolya*
trasy@preport.eu
+36-30/832-66-11